
Világítási program (16V:8S illetve 12V:6S) hatása az anyanyulak termelésére és szoptatási viselkedésére

Feltételezésünk szerint egy “18 órás nap” esetén az anyanyulak gyakrabban szoptatnak, ennek következtében nőhet az anyanyulak tejtermelése. Célunk az anyanyulak termelésének és szoptatási viselkedésének vizsgálata a rutinszerűen alkalmazott (16V:8S) és egy arányosan lerövidített (12V:6S) világítási program mellett.
A kísérletet a Kaposvári Egyetem nyúltelepén végeztük. Az állatokat két eltérő világítási ritmusban vizsgáltuk:
24h: 16 óra világos és 8 óra sötét,
18h: 12 óra világos és 6 óra sötét.
Az első 5 fialás termelési adatait értékeltük. Feljegyeztük az anyanyulak fialáskori testsúlyát, az alomlétszámot, az alomsúlyt, illetve egyedi súlyt. Kiszámítottuk a fialási arányt, a szopóskori elhullást, az anyanyulak túlélési arányát. Az eredményekből termelési indexet számoltunk.
Feljegyeztük a napi szoptatások számát, a szoptatások időpontját, kiszámítottuk a szoptatások 24 óra alatti eloszlását, a szoptatási idő hosszát.
Fialási arányban nem volt különbség a két csoport között (18h: 82,4%; 24h: 79,2%; P=0,369). Az anyanyulak fialáskori testsúlyát és túlélését (18h: 83%, 24h: 81%) a világítási program nem befolyásolta. Az alomlétszámban sem kaptunk szignifikáns eltérést.
Feltételezésünkkel szemben csökkent az alom 21 napos súlya, vagyis az anyanyulak tejtermelése.
A 24 óránkénti szoptatási alkalmak száma nem különbözött a két csoport között (18h: 1,14 ± 0,26 és 24h: 1,13 ± 0,26; P=0,887). A 24h anyákhoz képest a 18h csoportban tehát nem nőtt a 24 óránkénti szoptatások száma.
A 16V:8S csoportban a sötét időszakban és a villany felkapcsolása utáni két órában szoptattak leggyakrabban az anyanyulak (59,3%). 12V:6S megvilágítás esetén sötétben és az azt követő két órában nem volt szoptatási csúcs. Ha a 18h csoport szoptatási eseményeinek megoszlását arra a 24 órás világítási programra (16V:8S) vetítjük, amelyben születtek és felnevelkedtek, akkor az részben egyezett a 24h csoportnál tapasztalt eloszlással. Úgy tűnik, hogy elsősorban az a biológiai óra szabályozza a szoptatások 24 óra alatti megoszlását, amely korábbi életük ritmusát is meghatározta.
A várakozással ellentétben, „rövid nap” esetén csökkent az alomsúly, az anyanyulak tejtermelése, és nem nőtt a szoptatási alkalmak 24 óránkénti száma. Az anyanyulak napi szoptatási ritmusa a megszületésük és felnevelésük alatt alkalmazott világítási program szerint alakult, nem alkalmazkodtak a 18 óránként ismétlődő új sötét és világos periódushoz.
 



